Зы жыпхъэм иту
1875 гъэм накъыгъэм и 20-м къэпщытэныгъэмкIэ конвенцэм Iэ щыщIадза махуэр Метрологием и дунейпсо махуэу ягъэлъапIэ.
Метрологиер — мардэр къызэралъытэ щIыкIэр зы хабзэ хэхам тету зэрызэкIэлъагъакIуэ Iэмалхэр зыдж щIэныгъэщ. Ар ди гъащIэм и лъэныкъуэ псоми къыхохьэ, и ехъулIэныгъэхэр промышленностым, мэкъумэшым, иджырей медицинэм, дыкъэзыухъуреихь дунейр хъумэным, сатум я IэнатIэхэм, нэгъуэщIхэми зыубгъуауэ къыщагъэсэбэп.
Зэманым къигъэнэIуащ цIыхухэм я сэбэп зыхэлъхэр хъумэным иджырей метрологием щигъэзащIэ социальнэ-жылагъуэ къалэным нэрылъагъуу зэрыхэхъуэр. Къызэрапщытэ электрокардиографхэм, тонометрхэм, анализаторхэм, нэгъуэщI медицинэ Iэмэпсымэхэм пэжу къагъэлъэгъуэным, тыкуэн, бэзэр тэрэзэхэр, псы, газ счетчикхэр, адрейхэри тэмэму лэжьэным мыхьэнэшхуэ иIэщ. Аращ Метрологием и дунейпсо махуэр мы гъэм «Махуэ къэс къэтпщытэу» къыхуеджэныгъэм щIэту щIрагъэкIуэкIыр.
«КъБР-м СтандартизацэмкIэ, метрологиемрэ гъэунэхуныгъэмкIэ и къэрал щIыналъэ центр» ФБУ-м а Iуэхум гулъытэ хэха хуещI. Республикэм и предприятэхэм, организацэхэм, хьэрычэтыщIэхэм метрологие и лъэныкъуэкIэ лэжьыгъэрэ Iуэхутхьэбзэу куэд хузэфIегъэкI. Илъэс къэс Iэмэпсымэ мин 45-м нэблагъэм я щытыкIэр къепщытэ. Мы зэманым Iэмэпсымэ лIэужьыгъуэу къагъэсэбэпым и процент 95-р зыхуэдэр ди центрым егъэбелджылыри, ирагъэплъын щхьэкIэ мылъку лей щIату ахэр нэгъуэщI щIыпIэхэм щIашэн щхьэусыгъуэ щыIэкъым.
Иужьрей илъэсхэм зэдгъэпэщащ биохимие, иммунофермент анализаторхэм, хущхъуэ ткIуэпсхэр зэрыщIагъаткIуэ, зэрырагъаткIуэ дозаторхэм, алкометрхэм клиникэ рентген дозиметрхэм, вольт лъагэм и трансформаторхэм, газыр къызэрахутэ электрон корректорхэм, давленэшхуэхэм я датчикхэм, хуабжьагъыр къызэралъытэхэм, газоанализаторхэм, газосигнализаторхэм я лэжьэкIэр къызэрапщытэ Iэмэпсымэхэр. Центрым узыншагъэр хъумэным и IэнатIэхэм къыщагъэсэбэп медицинэ техникэм, псыр, газыр къызэралъытэ счетчикхэм, монометрхэм, электросчетчикхэм, нэгъуэщIхэми я щытыкIэм щыкIэлъоплъ, ахэр щызэрагъэпэщыж. А лэжьыгъэхэр псынщIэу икIи фIагъ хэлъу зэрызэфIэдгъэкIым папщIэ, республикэм и предприятэхэм, организацэхэм, и цIыхухэм фIыщIэ къытхуащI.
Къэбэрдей-Балъкъэрым и метролог псоми я махуэмкIэ сохъуэхъу. Мамыр гъащIэ, узыншагъэ быдэ яIэну, я IэнатIэ мытыншым ехъулIэныгъэщIэхэр къыщахьыну си гуапэщ.
Шурдым Юрэ,
«Къэбэрдей-Балъкъэрым СтандартизацэмкIэ, метрологиемрэ
гъэунэхуныгъэхэмкIэ и къэрал щIыналъэ центр» ФБУ-м и унафэщI.
